鍾離中散草書帖
作者：孔武仲
朝代：宋

paragraphs: 兒童不識草書法，但見滿紙鰌蛇結。
安知筆法追古初，睨視衆體稱雄傑。
事忙往往無暇冩，属思幽窗乃奇絕。
鍾離昂昂散人後，寄迹一官今白首。
潜心妙趣百事忘，興來書空不停手。
當年飄泊重湖外，翰墨已有時流愛。
風波頓挫格逾遒，羽翮翩翩入吾輩。
一時已聞紙價高，千古定有書名在。
何當灑埽竹洞邊，雲醅滿酌黄金船。
萬事峥嶸置毫末，三盃縱逸如張顛。
相知本不誇勢力，休論脫帽王公前。